**Evan kommentteja – vapaaseen käyttöönne**

***Vieraskehästä:***

*”Olen innoissani päästessäni pitkästä aikaa töihin vieraissa. Amatööriaikoinahan tällainen oli ihan arkipäivää – Venäjälläkin osallistuin useampaan turnaukseen ja MM- kisoihin ja kisoja käytiin niin Turkissa kuin Intiassakin. Siinä mielessä mistään uudesta asiasta ei ole kysymys – pitää vaan palauttaa mieleen seikkailumieli 10 vuoden takaa.”*

*”Käytiin syyskuussa katsomassa Firutzan ottelua Pietarissa ja vaikuttaa siltä, että olosuhteet ovat paremmat kuin useassa amatööriturnauksessa, mutta en minä ole kovin moksis vaikka olosuhteet olisivat miten haastavat. En näe, että paikkakunta tai olosuhteet tässä ratkaisisi tulevaa mestaria. Omaa kannattajaporukkaakin on varmaan kehän ääressä ihan siinä missä kazakkejakin. Pietari on oikein sopiva paikka ottelulle.****Harjoittelusta ja uudesta valmentajasta:*** *”Syyskuun puolivälistä alkaen ollaan tehty lujaa ja määrätietoisesti työtä nimenomaan tähän otteluun tähdäten. En ole koko ammattiurani harjoitellut näin intensiivisesti ja kovaa, ja kieltämättä mennään kehon sietorajoilla. Tämä on ollut mahdollista koska valmistuin koulusta ja lapset ovat jo isompia, joten olen saanut levätä ja huoltaa kehoa huolellisemmin kuin aikaisemmin uralla. Olen myös lisännyt fysiikkatreeniä oman fysiikkavalmentaja Viljo Niemeläisen kanssa, jonka kanssa olen toiminut puolitoista vuotta.”

”Meillä on ollut mahtava kymmenen vuoden valmennussuhde Merosen Ripan kanssa ja mä en voi koskaan siitä kylliksi kiittää. Ripan ansiosta olen pystynyt opiskelemaan ja olemaan läsnä perheelle vaikka olen nyrkkeillyt huipputasolla, ja Ripan ansiosta olen oppinut koskemattomaksi nyrkkeilijäksi, eli kauheasti en ole ottanut iskuja päähän. Silti on myös todettava, että uudet kujeet nostavat aina treeneissä keskittymistasoa ja intensiteettiä. Valmentajavaihdos Juvosen Ristoon on ensinnäkin mielestäni nyrkkeily-filosofisesti tähän otteluun erityisen sopiva ja lisäksi se on antanut mulle muutenkin uutta lisävirtaa.”

”Erikseen täytyy kiittää Viantien Annia runsaasta panoksesta niin lokakuisella Espanjan-leirillä kuin myös täällä kotisalilla. Anni tekee parhaansa (ja hyvin tekeekin) tarjotakseen mulle treeneissä niin täydellisen Firuza-kopion kehäkumppaniksi kuin mahdollista.”

”Lisäksi on kiritetty toisiamme Potkosen Miran sparriyhteistyöllä. Ei muuta kuin isosti lykkyä Miralle MM-kisoihin. Huomennahan alkaa urakka siellä päässä ihan kovimmalla mahdollisella matsilla.”****Vastustajasta:*** *Tosi taitava, nuori, nälkäinen ja peloton likka kyseessä. Mä taisin todeta äidilleni, että se on samanlainen kuin minä - mutta paljon nuorempi! Tiedän tarkkaan millä aseilla Firuza lyödään, mutta toisaalta nämä aseet ovat osittain nämä minun uudet opit. Onnistuuko ne paineen alla kilpailukehässä vai tuleeko tästä yhtä soppaa, sitä ei tiedä vielä kukaan. Mutta onnistuessani, olen nykyään aika vaarallinen.”

”Firuza on tosihyvä suoranyrkkeilijä – fyysisesti vahvakin sellainen. Mutta lähietäisyydellä ja pidemmissä iskujenvaihdoissa sen suojauksen ja puolustuksen saa kyllä murrettua. Ne on ne tilanteet, joihin aikaisemmin olen välttänyt menemästä, ja nyt niihin on taas pyrittävä.”*